UNELE REGLEMENTĂRI REFERITOARE LA 
VÂNZAREA TERENURILOR AGRIGOLE CĂTRE STRĂINI


DEPARTAMENTUL PENTRU STUDII PARLAMENTARE ŞI POLITICI U.E.

DIRECŢIA STUDII ŞI DOCUMENTARE LEGISLATIVĂ


UNELE REGLEMENTĂRI REFERITOARE LA VÂNZAREA 
TERENURILOR AGRIGOLE CĂTRE STRĂINI
Raport de informare
IUNIE 2013

Documentare şi sinteză:  Florentina Rădulescu, consilier parlamentar





Jula Any-Mary, expert parlamentar
	Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.


Lucrarea poate fi accesată direct pe Intranet la pagina Direcţiei studii şi documentare legislativă.


C U P R I N S 

1. CONTEXTUL INTERNAŢIONAL AL PROBLEMEI VÂNZĂRII 

      TERENURILOR AGRICOLE DE CĂTRE STRĂINI                                              4
1.1 Preocupări ale organismelor internaţionale                                                4
1.2 Reglementări cu privire la vânzarea terenurilor agricole în unele            
      state ale lumii                                                                                                 
2. UNELE REGLEMENTĂRI EUROPENE REFERITOARE LA VÂNZAREA           
      TERENURILOR AGRICOLE STRĂINILOR                                                          9
            2.1 Prevederi legale în unele state europene recent integrate în U.E.            9
3. SITUAŢIA CIRCULAŢIEI JURIDICE A TERENURILOR AGRICOLE                   
      DIN ROMÂNIA                                                                                                     12
3.1 Situaţia terenurilor agricole din România şi consecinţele                        
Tratatului de aderare la U.E.                                                                        12
3.2 Evoluţia legislaţiei din România cu privire la 

      circulaţia juridică a terenurilor                                                                    16
3.3 Procedurile utilizate în achiziţia de terenuri agricole în ţara noastră
de către investitorii străini                                                                           17
1. CONTEXTUL INTERNAŢIONAL  Al PROBLEMEI VÂNZĂRII TERENURILOR AGRICOLE CĂTRE STRĂINI

1.1 Preocupări ale organismelor internationale 

Conform opiniei specialiştilor internaţionali, conceptul bunei guvernanţe a terenurilor
 ar impune să se respecte principiile securităţii funciare, ale participării echitabile, aplicării statului de drept, ale perenităţii, eficacităţii şi eficienţei. Studierea bunei guvernanţe a terenurilor impune analiza contextului social si istoric, a politicii şi a instituţiilor care o aplică şi a indicelui societatii civile. Multe state însă nu au elaborat politici funciare globale
 care ar implica aplicarea unei strategii pe termen lung, o coordonare a tuturor actorilor implicatţ în acest proces. O politică globală în domeniul terenurilor impune existenţa unei unităţi unice care să coordoneze ansamblul procesului, să monitorizeze permanent datele referitoare la situaţia terenurilor, realizarea unei consultări permanente cu toţi factorii implicaţi, elaborarea unei politici clare, bine explicate populaţiei, elaborarea unei foi de parcurs cu etape precise 
Instituţiile internaţionale precum Organizaţia Natiunilor Unite pentru Alimentaţie şi Agricultură (FAO), Banca Mondială sau Conferinţa Naţiunilor Unite pentru Comerţ şi Dezvoltare (CNUCED) au fost preocupate în mod deosebit de consecinţele procesului de achizitionare de mare amploare a terenurilor agricole de către străini. Încă din anii 2008-2009, Banca Mondială a iniţiat studii la nivel mondial cu această temă. Pe data de 7 septembrie 2010, Banca Mondială a publicat un ultim raport
 care arăta că acest proces de acaparare a terenurilor agricole (Land-Grabbing) este foarte puternic şi în continuă progresiv, comunităţile nedispunând încă de mijloace juridice şi instituţionale de limitare a fenomenului şi de protecţie impotriva sa. Problemele sunt legate de distincţia juridică dintre tranzacţiile funciare, care respectă anumite criterii, şi statutul investiţiilor străine. Unii lideri politici au făcut apel la aceste organizaţii pentru reglementarea acestui proces global. De cealalată parte, marii investitori din domeniul agro-alimentar se impun prin norme proprii
 ale achiziţionării unor mari suprafeţe agricole în lume. Banca Mondială a elaborat un set de principii referitor la investiţiile agricole responsabile
 (PIAR), acceptate şi de FAO, CNUCED şi de Fondul international de dezvoltare agricola (FIDA), dar aceste principii au fost dezbătute critic de societatea civilă
 care a obligat la o adaptare a acestora la nevoile societăţilor. Acestea reclamau o injustiţie inerentă unor tipuri de achiziţionări de terenuri agricole, întrucât contractele de concesionare pe lungă durată, de la 30-90 ani, modifică profund comunităţile pe trei generaţii, împiedicând experimentarea altor soluţii de exploatare sau afectează mediul, securitatea şi suveranitatea alimentară a ţărilor respective care evoluează în contexte social-politice în continuă schimbare. 
Banca Mondială, care a susţinut până nu demult arendarea terenurilor către investitorii străini, încurajează acum ţările să impună reglementări mai stricte pentru a nu îşi pune în pericol securitatea alimentară. Intr-un raport al Băncii Mondiale se arăta că atunci când se fac corect, investiţiile de mari dimensiuni în agricultură pot genera oportunităţi pentru economiile sărace. Concluzia studiului era aceea că magnitudinea şi natura speculativă a unora dintre aceste tranzacţii pot fi îngrijorătoare. În ultimii ani au fost anunţate tranzacţii internationale ale terenurilor agricole pentru 45 de milioane ha, în condiţiile în care, înainte de 2008, aveau loc tranzacţii pentru 4 milioane ha pe an. În ultimii 10 ani, la nivel mondial, mai mult de 495 milioane de hectare de pământ au fost vândute sau concesionate străinilor. Motivul acestei "vânători a pământului", după cum o numesc autorii raportului Infoportal, rezidă în creşterea cererii pentru materii prime, precum apă, cereale şi gaze naturale.  Investitorii sunt în competiţie pentru achiziţiile în zone agricole, astfel încât aproximativ 45% din contractele oficiale vizează pământul fertil şi cultivabil. Şi zonele forestiere sunt afectate de "vânătoarea" de pământ, peste 24% din tranzacţiile cu pământ făcându-se în zonele forestiere. Mai mult, din 60% din totalul suprafeţelor cumpărate de străini sunt uşor accesibile tranzitului şi în zone cu o densitate a populaţiei de mai mult de 25 de persoane pe kilometru pătrat. Principalii investitori sunt, conform aceluiaşi raport, marile puteri occidentale precum Statele Unite ale Americii şi Marea Britanie, dar şi ţările pactului BRICS, mai cu seamă China, Brazilia, Africa de Sud şi India. Cumpărătorii provin din ţări cu un produs intern brut de aproximativ 4 ori mai mare decât al ţărilor unde se fac achiziţiile, şi care, în mare măsură, sunt importatoare de materie primă şi de hrană. Companiile private deţin în prezent aproximativ 30 de milioane de hectare de pământ, firmele de stat, 11,5 milioane de hectare, fondurile de investiţii, 3,3 milioane de hectare.

Studiile internaţionale arată că în ultimii ani, guvernele din numeroase state au dezbătut problema acaparării terenurilor agricole fixând limite juridice investiţiilor directe străine în domeniul funciar
. Aceste limite reglementate juridic au forme variate: în unele ţări sunt impuse plafonări ale suprafeţelor terenurilor agricole care pot fi achiziţionate de străini ca în Argentina, Brazilia; alte guverne au aplicat radical interdicţii de achizitionare a terenurilor agricole ca în Uruguay, Ungaria; în alte state sunt luate măsuri de a impune achiziţionarea terenurilor de către străini în parteneriat cu companiile locale, ca în Algeria; alte state pun condiţii de utilizare a terenurilor în scop productiv, altfel drepturile de utilizare a pământurilor se pierd. Alte state au luat măsuri de a monitoriza permanent mişcarea terenurilor agricole, pădurilor şi a preţurilor acestora din diferite zone ale ţării şi pe plan international pentru evaluarea justă a preţurilor, altele au introdus coduri rurale şi pastorale care trebuie strict respectate. Studiile arată că restricţiile legislative de achiziţionare a terenurilor agricole au fost în mare parte ineficiente, întrucât ele se aplică numai vânzărilor iar utilizatorii au evitat aceste operaţiuni trecând la alte forme de achiziţionare cum ar fi concesiunea, folosirea în locaţie, închirierea pe termen lung sau se ascund în spatele investitorilor naţionali care servesc ca faţadă juridică. Practica a pus in evidenţă modalităţi variate de luare sub control a terenurilor de către străini, prin implicarea în proiecte de parteneriat ale căror condiţii permiteau aceleaşi avantaje ca la cumpărare, fiind considerate cazuri de acaparare indirectă a terenurilor agricole prin închiriere pe termen lung, subcontractare, prin reclasarea terenurilor. Principala problemă nu este numai juridică ci şi de urmărire a obiectivelor concrete de dezvoltare a agriculturii în zonele respective, a strategiilor alimentare.

Acapararea terenurilor agricole este aşadar un fenomen global legat de concentrarea funciară şi de diferite forme de acaparare a resurselor naturale. În sine, investiţiile străine în agricultură nu sunt un fenomen negativ, dar el trebuie integrat în strategii de protejare a suveranităţii alimentare, altfel, modificările juridice rămân superficiale, cu efecte perverse, fără efecte pozitive la nivel naţional.

1.1 Reglementări ale vânzării terenurilor agricole în unele state ale lumii
Argentina - se aplică o politică de plafonare şi limitare. Prin legea din anul 2011 s-a plafonat la 15% vânzarea terenurile agricole către străini, iar într-o companie, care nu poate avea mai mult de 100 ha, străinii nu pot deţine mai mult de 30% din suprafaţă. Legea prevede de asemenea că străinii nu pot deţine terenuri agricole în zone de securitate naţională, la frontiere, în zone care au resurse de apă permanente. Legea prevede că achizionarea de terenuri rurale nu poate fi considerată investiţie pentru ca pamântul este resursa naturală neregenerabilă a ţării.

Australia - numai tranzacţiile importante peste 244 milioane dolari australieni, (cam 190 mil euro) au nevoie de aprobarea Foreign Investment Review Board. Sunt dezbateri pentru instituirea unui moratoriu asupra vanzarilor de terenuri agricole către cetăţeni străini. În octombrie 2012 s-a deschis, la fel ca în SUA, Argentina,  un registru public al proprietăţilor străine asupra terenurilor agricole.

Benin – se plafonează suprafaţa agricolă vândută şi se practică închirierea pe termen lung până la 50 ani, cu un plafon de 1000 ha pe persoană fizică sau juridică. 
Codul funciar prevede condiţii de utilizare a terenurilor în scop agricol, protejarea lor şi promovarea dezvoltării rurale, asigurarea securităţii alimentare, protecţiei mediului, echilibrului ecologic. 
Bolivia - străinii nu pot achiziţiona suprafeţe de la stat ci doar de la privaţi, cu condiţia de a avea drept de rezidenţă în ţară.
Brazilia - în anul 2010, Procurorul general a emis o reinterpretare a legii din 1971 care a limitat vânzarea terenurilor agricole către străini sub 5000 ha sau 25% din terenurile unei municipalităţi, o întreprindere să aibă cel mult 50% capital străin. Schimbările au intrat în dezbaterea Parlamentului şi nu au fost aplicate nici până în prezent. Guvernul a publicat un set de directive cadru prin care obliga străinii să declare, înainte ce suprafaţă de teren doresc să cumpere, o serie de date cu scopul de a actualiza registrele naţionale . Se prevăd limitări de cumpărare în aproprierea frontierelor, până la 50 km distanţă în interiorul frontierelor, existând de asemenea zone interzise cumpărării, pe motive de securitate naţională. 
Columbia – sunt în dezbatere diferite modalităţi de plafonare, chiar încercări de modificare a Constituţiei prin care să se limiteze suprafeţele agricole ce pot fi deţinute de străini la o unitate familială. Conform prevederilor, terenurile agricole vor fi considerate proprietate de stat care nu poate fi înstrăinătă către cetăţenii străini. Guvernul a pledat pentru elaborarea unei legi noi, decât pentru o modificare a Constituţiei. La sfârşitul lunii decembrie 2012, a fost votată în una din Camere limitarea cumpărării terenurilor agricole de către străini la 15% din zona rurală a unei municipalităţi, iar finalizarea măsurilor va avea loc probabil în iunie 2013.

Republica Democratică Congo – în iunie 2012 a fost elaborat un nou Cod funciar prin care doar cetăţenii congolezi sau întreprinderile deţinute majoritar de rezidenţi congolezi pot deţine terenuri agricole. Aplicarea acestor măsuri a fost contestată de investitorii străini, iar statul va prelua probabil suprafeţele agricole rămase, cu scopul de a le putea vinde.

Ecuador – guvernul studiază în prezent un proiect de lege funciară care ar limita transferul de terenuri agricole strainilor la 300 ha.
Noua Zeelandă - orice cumpărare a unor terenuri agricole care depăşesc 5 ha sau au o valoare de peste 63 mil euro de către un investitor străin, trebuie să obţină autorizarea Overseas Investment Office. Pentru a obţine acest aviz, investitorii străini trebuie să respecte anumite condiţii, printre care să facă dovada unor experienţe anterioare pertinente, a unei bune conduite şi în ceea ce priveşte acţiunea în interesul ţării. În prezent au fost vândute 10% din terenurile agricole ale ţării, mai ales chinezilor, statelor din Golf, existând vii dezbateri despre necesitatea luării unor măsuri suplimentare de limitare.

Paraguay  - legea funciară din 1940 interzicea deţinerea terenurilor agricole de către straini, iar în anul 1960, regimul dictatorial al lui Alberto Stroessner a permis un puternic aflux al capitalului străin în agricultură, aflux care a culminat în perioada 2006-2010. În anul 2005, Parlamentul a limitat suprafeţele deţinute de străini la 50 km de frontieră, dar decizia nu a fost respectată riguros. În octombrie 2011, administraţia preşedintelui Fernando Lugo a dat un decret care a pus în aplicare mai strict această lege, deşi străinii deţineau deja 25-30% din suprafaţa agricolă a ţării. La presiunea lobby-ului agro-alimentar, nu s-au luat măsuri asemănătoare celor din Brazilia sau Argentina.

Peru  - în anul 2012 au fost examinate două proiecte de lege care se refereau la limitarea concentrării proprietăţii private de către străini, mai ales de către firma uruguyană Parfen. Limitarea nu prevede drept criteriu naţionalitatea, dar ca şi în Brazilia se prevede distanţa limită de 50 km până la graniţă. 
Rwanda – se pregăteşte o nouă lege funciară menită a limita la maximum 49 ani închirierea terenurilor agricole de către străini şi vor fi puse unele condiţiii de utilizarea a lor. 
Tanzania - este plafonată suprafaţa deţinută de străini la 50 acri, dar plafonul nu prea este respectat. În anul 2012, Parlamentul a cerut guvernului suspendarea atribuţiilor acestuia în ceea ce priveşte proprietarii funciari străini. Din ianuarie 2013, au fost impuse plafoane de concesionare pe termen lung, atât străinilor cât şi cetăţenilor tanzanieni (pentru zahar 10000 ha, pentru orez- 5000 ha).  Centrul de Investitii va publica liniile directoare de funcţionare, atribuţiile Băncii funciare (Tanzania Land Bank). 
Uruguay - Coaliţia la guvernare a propus limitarea cumpărării terenurilor agricole. Partidul socialist a propus un proiect de lege de interzicere a cumpărării terenurilor agricole de către străini.

2. UNELE REGLEMENTĂRI EUROPENE REFERITOARE LA VÂNZAREA TERENURILOR AGRICOLE STRĂINILOR 
2.1 
Prevederi legale în unele state europene recent integrate în UE
Statele care au intrat în Uniunea Europeană în anul 2004 au avut, ca şi România, o perioadă tranzitorie de 7 ani pentru liberalizarea vânzărilor de terenuri agricole străinilor. Majoritatea acestor state au negociat în Tratatele de aderare la UE capitolul referitor la circulaţia terenurilor, putând să notifice Comisia Europeană, solicitând prelungiri ale acestei etape. În perioada 2010-2011, înainte de expirarea perioadei de graţie, Ungaria, Lituania, Estonia, Slovacia, Slovenia, Cehia, Croaţia au făcut demersuri, prin guvernele lor, şi au obţinut prelungirea cu încă trei ani a acestei perioade de limitare a vânzarii către nerezidenţi, persoane fizice şi juridice, a pământului arabil. Toate aceste state au menţionat în  demersurile lor că piaţa funciară internă nu este încă stablizată, că fermierii autohtoni au nevoie de mai mult timp pentru a-şi întări forţa financiară pentru a intra în competiţie cu investitorii străini. Nu in ultimul rând, a fost invocată volatilitatea preţurilor terenurilor agricole şi a produselor alimentare. Pe data de 14 aprilie 2011, Comisia Europeană a autorizat Lituania şi Slovacia să prelungească menţinerea limitărilor de a vinde terenurile agricole străinilor, după ce, în decembrie 2010, Ungariei şi Letoniei, şi ulterior Croației, li s-a permis, de asemenea, să prelungească tranziția către liberalizarea pieței terenurilor cu încă trei ani printr-o simplă notificare adresată Comisiei Europene. Comisia a acceptat că ridicarea  restricţiilor  ar fi exercitat presiuni asupra pieţei terenurilor din ţările respective şi ar fi produs perturbaţii importante. Comisia a făcut apel la realizarea reformelor în sectorul agricol, avertizând că anul 2014 este ultimul termen acceptat de prelungire, cu excepţia Poloniei care a negociat o perioadă mai lungă. Cehia a renunţat la această facilitate, liberalizând piaţa înca din 2011, după ce obţinuse acordul UE. 


Polonia are în Tratatul de aderare menţionată o clauză mai specială prin care nu este obligată să liberalizeze piaţa funciară decât în anul 2017. Polonia are una dintre cele mai restrictive pieţe funciare pe zona terenurilor agricole şi silvice. 
Până la ridicarea moratoriului, cetăţenii din Islanda, Lichteistein şi Norvegia au putut cumpăra cel mult 1 ha de teren agricol fără aviz. Orice suprafaţă superioară acestei limite, necesita aprobarea guvernului şi nu poate face obiectul închirierii sau proprietăţii. În Polonia nu se face diferenţa între străinii care cumpără teren agricol pe persoană fizică şi cei care fac astfel de achiziţii prin intermediul firmelor. Mai mult, polonezii au şi limitări cantitative pentru achiziţii în sensul că Autoritatea pentru Terenurile Statului (instituţie similară cu Autoritatea pentru Domeniile Statului din România) îşi poate folosi dreptul de preempţiune pentru a opri achiziţiile de peste 500 de hectare de teren. Potrivit datelor Ministerului Agriculturii din Polonia, preţul unui hectar de teren arabil în Polonia variază între 3.800 de euro şi 4.500 de euro, în funcţie de calitate. În Polonia, reglementările naționale se împletesc cu  cele locale în acest domeniu. În prezent sunt studiate măsurile ce vor fi luate pentru protejare, după anul 2017. 
Ungaria – guvernul a introdus, printr-un proiect de lege din iulie 2012, interzicerea achiziţionării de terenuri agricole de către străini. Legea funciară din 1994 preciza că străinii puteau  doar închiria, arenda, maximum 300 ha, pe o perioadă de maximum 10 ani. Lacunele juridice au permis totuşi că investitorii străini, mai ales austrieci, olandezi, germani, britanici, să deţină 600000-700000 ha, adica 15-20% din totalul suprafeţelor agricole ale ţării. În decembrie 2012, Parlamentul a adoptat un proiect de lege de modificare a Constituţiei care era menit să protejeze terenurile agricole, patrimoniul şi mijloacele de subzistenţă contra speculatorilor străini şi naţionali. În relaţia cu Comisia Europeană, autorităţile ungare au invocat principiul egalității de șanse în relația cu străinii, pentru a prelungi cu trei ani data la care se va face liberalizarea terenurilor agricole. Se consideră că până la 1 milion de hectare de teren agricol din Ungaria au fost deja vândute mascat unor străini. Autorităţile  maghiare au căutat soluții pentru a evita trecerea terenurilor agricole în proprietatea cetățenilor străini. Într-un comunicat emis de Ministerul Dezvoltarii Rurale din  23 decembrie 2012 se afirma că noile decizii politice reprezintă începutul unei noi ere în agricultură. În Constituţie se menţionează că se protejează fermierii ungari, moşternirea şi baza existenţei societăţii. Măsura anunțată de Viktor Orban se înscrie în programul Guvernului maghiar privind modernizarea sectorului agricol. Anul 2013 va aduce schimbări în agricultura ungară, care nu au mai avut loc în ultimii 50 -100 de ani a spus premierul Orban. Oficialul maghiar a precizat că, pe de altă parte, legea în cauză ”va proteja terenurile cultivabile de speculatori şi bancheri și va favoriza deţinerea de terenuri de către exploatațiile agricole mici şi mijlocii, în detrimentul celor mari. Potrivit premierului Viktor Orban, noua lege asigură "stabilitate şi predictibilitate". Legea din Ungaria va permite şi recuperarea terenurilor furate prin contracte de achiziţie dubioase. Conform noilor prevederi din Codul penal, persoanele din Ungaria despre care se constată că sunt implicate în vânzarea de teren agricol ungar către străini vor fi pasibile de până la 5 ani de inchisoare. Gyula Budai, secretar de stat in Ministerul dezvoltarii regionale din Ungaria afirma că atât cumpărătorii cât şi vânzătorii, avocaţii şi notarii implicaţi în achiziţia nelegală de terenuri agricole de către străini vor putea fi condamnaţi la închisoare pe termen de 1-5 ani. Acesta a precizat că vor face obiectul unei amnistii cei care admit existenţa unor astfel de contracte ilegale în perioada de după adoptarea de către Parlament a noilor prevederi privind aşa-zisele „contracte de buzunar”. Noul Cod penal va intra în vigoare la 1 iunie 2013. Adoptarea acestor măsuri aduce Ungaria în conflict cu Uniunea Europeană, care a cerut ţării să elimine până în anul 2014 restricţiile  prevăzute prin legislaţia anterioară. În motivarea adoptării noii legislaţii, Viktor Orban a invocat legislaţia protecţionistă existentă în alte ţări europene, precum Franța și Austria, precizând că va proteja terenurile cultivabile de speculanţi şi bancheri și va favoriza deţinerea de terenuri de către exploatațiile agricole mici şi mijlocii, în detrimentul celor mari. Demn de reamintit este faptul că în Germania sau Franța, reglementările cu privire la cumpărarea terenurilor sunt foarte severe încât, este foarte dificilă cumpărarea de teren agricol. Fiecare țară are o agenție care reglementează vânzarea terenurilor care impune o serie de preempțiuni. Restricțiile merg până acolo încât, reglementările naționale foarte stricte sunt dublate de condițiile draconice impuse de autoritățile locale. De exemplu, deşi între Germania și Elveția există un acord de liber schimb, o exploatație elvețiană s-a extins peste graniță, arendând 2,5 hectare de teren în zona germană. Nu mai puțin de trei instanțe germane au anulat actul de închiriere motivând că firma elvețiană nu plătește taxe în Germania. 
În Franţa, acţiunile de vânzare cumpărare a terenurilor agricole se află sub coordonarea SAFER care reprezintă Societăţile de amenajare funciară care au misiunea de a proteja resursele naturale ale ţării, peisajul şi mediul, au drept scop de a dinamiza agricultura, economia locală. Ele fac studii funciare, întreprind acţiuni de cumpărare/ vânzare a terenurilor agricole, gestionează bunurile agricole, forestiere şi rurale. SAFER studiază pieţele pentru a cunoaste preţurile bunurilor şi pământurilor, pentru a le estima la justa lor valoare, lucrând împreună cu Serviciul Domeniilor. Portalul Vigifoncier permite autorităţilor locale să se informeze asupra pieţei şi mişcărilor terenurilor în regiune şi la nivel naţional. SAFER pot cumpăra sau vinde terenuri agricole, apoi le revând agricultorilor sau colectivităţilor publice. Ele pot să stocheze terenuri, să le închirieze temporar agricultorilor, pentru a le proteja, pentru a realiza amenajarea optimă a acestora. Mijloacele de achiziţionare sunt variate: prin intelegeri, drept de preempţiune, gestionare temporară, prin convenţie de punere la dispoziţie - CMD, intermediere, convenţie de ocupare provizorie (COPP). 

Lituania a cerut în luna ianuarie 2011 autorizarea Comisiei Europene pentru a prelungi interdicţia vânzării terenurilor agricole străinilor, până în anul 2014, cu scopul de a evita anumite speculaţii. Ministrul agriculturii a avut mandat să negocieze această prelungire care se încheia în mai 2011. În motivaţie se invoca faptul că agricultorii Lituaniei nu dispun încă de banii necesari achiziţionării unor terenuri agricole ca şi străinii. Lituania dispune de circa 3 milioane de hectare de teren arabil, preţurile pe hectar fiind printre cele mai mici din Uniunea Europeană, circa 900 de euro, potrivit datelor Eurostat. Interdicţia nu vizează străinii care cultivă terenurile pe o perioada minimală de 3 ani şi societăţile care au filiale în Lituania. 

Letonia a primit autorizarea Comisiei Europene pentru prelungirea moratoriului. Ministerul Agriculturii din Letonia a anunţat în anul 2013 (31 martie) introducerea unor măsuri restrictive pentru vânzarea terenurilor agricole care nu îi vizează numai pe cumpărătorii străini, ci pe toți cumpărătorii, iar prin noile reglementări se doreşte garantarea faptului că terenurile și pădurile din Letonia sunt folosite productiv. Printre altele, Letonia ar putea intoduce dreptul refuzului din partea rudelor vânzătorului sau al vecinilor de teren de a vinde străinilor un teren agricol. De asemenea, cumpărătorii ar putea fi nevoiți să prezinte un plan al folosirii terenului către autoritățile locale care ar decide apoi dacă îl aprobă. Guvernul leton analizează, de asemenea, posibilitatea creării unui fond de stat prin care statul ar cumpăra teren de la cei care vor să vândă și l-ar da, apoi, în arendă, fermierilor care vor să-l folosească. Reprezentanții ministerului au mai declarat că nu intenționează să restricționeze cumpărarea de teren, ci vor ca pământul să fie folosit pentru producție agricolă profitabilă. Reglementările vor ajunge la guvern în câteva luni.
Ucraina - în anul 2013 va fi ridicat moratoriul de restricţie a vânzărilor terenurilor agricole către străini şi au fost discutate mai multe măsuri legislative referitoare la sistemul de cadastru, la piaţa funciară. Va fi permisă cumpărarea terenurilor deja închiriate pe termen lung, cu respectarea anumitor condiţii, după un calendar fiscal precis.
3.  PREVEDERI LEGISLATIVE DIN ROMÂNIA

3.1 Situaţia terenurilor agricole din România şi consecinţele Tratatului de aderare a României la U.E.

Spre deosebire de alte țări europene integrate în Uniunea Europeana în anul 2004 şi în alte perioade, România și Bulgaria nu au negociat articolul 7 din Tratat cu privire la circulația terenurilor. În prezent, se consideră că prelungirea interdicţiei de a vinde terenuri agricole străinilor după 2014 este o solicitare care nu poate fi realizată, iar singura formulă care ar permite prelungirea este modificarea Tratatului. Acest proces poate să dureze însă 2-3 ani şi numai dacă instituţiile europene şi toate statele membre sunt de acord. 
România a acceptat, prin Tratatul de aderare, clauza referitoare la liberalizarea terenurilor, cu obligaţia, ca la 31 decembrie 2013 să se liberalizeze piaţa terenurilor agricole. Tratatul a stabilit o perioadă de tranzite de şapte ani care permitea să menţină restricţiile existente în privinţa achiziţiei de terenuri agricole şi forestiere de către persoane fizice şi juridice din alte ţări din Uniunea Europeana/Spatiul Economic European. 
În anul 2010, aceste măsuri tranzitorii au fost reexaminate într-un raport elaborat de către Comisia Europeană
, în luna decembrie 2010. Comisia Europeana recomanda României şi Bulgariei să permită cetăţenilor din UE care nu sunt stabiliţi în cele două ţări să cumpere terenuri agricole, înaintea expirării  perioadei de tranziţie prevăzute în Tratatul de aderare din 2005, respectiv 2014. Comisia a reexaminat restricţiile temporare şi efectele acestora, pentru a stabili dacă există posibilitatea scurtării sau încetării perioadei de tranziţie. Comisia sublinia că este important ca cele două state membre să valorifice perioada de tranziţie rămasă pentru a stimula dezvoltarea sectorului agricol. Comisia afirma că prin aceste măsuri luate înaintea expirării perioadei de tranzitie se va realiza promovarea competitivităţii în sectorul de profil. În acest sens, Comisia recomanda permiterea achiziţiei libere a unei anumite suprafeţe din terenul agricol al ţării către cetăţenii straini din UE care nu sunt stabiliţi în România şi Bulgaria. O altă măsura ar fi fost permiterea achizitiei libere, de catre cetateni straini din UE care nu sunt stabiliţi în cele două ţări, a unor terenuri agricole, până la o anumită suprafaţă maximă per tranzacţie, eventual împreună cu o cerinţă de a realiza anumite investiţii în inovare tehnologică. O a treia măsură ar fi fost permiterea achiziţiei libere, de către cetăţenii străini din UE care nu sunt stabiliţi în Romania şi Bulgaria, dar care închiriază proprietăţi agricole în aceste ţări, a construcţiilor agricole şi a terenurilor pe care acestea sunt construite. Potrivit concluziilor raportului Comisiei Europene, în Romania şi Bulgaria nu exista o interdicţie totală privind achiziţia de terenuri agricole. Se considera că, în pofida restricţiilor temporare, a fost integrată o prezenţă considerabilă a capitalului străin, fără ca sectorul agricol să suporte un şoc vizibil. Se considera că activităţile investitorilor străini ar putea avea un impact pozitiv asupra reformei agricole din Bulgaria şi Romania, prin introducerea unor tehnologii noi, prin asigurarea capitalului necesar producţiei, prin raţionalizarea exploatării terenurilor agricole şi creşterea valorii acestora. Raportul consemna totuşi că, după expirarea perioadei de tranziţie, ar fi putin probabil sa mai apara şocuri ca urmare a unei preluări masive de terenuri. Potrivit Comisiei Europene, decalajul faţă de alte state membre ale UE în ceea ce priveşte veniturile şi preţurile de vânzare ale terenurilor din Romania şi Bulgaria se diminuează în timp, însă este încă semnificativ departe de convergenţa completă. Potrivit raportului, aderarea la UE a influenţat deja pozitiv dezvoltarea acestui sector. În anul elaborării raportului se condidera că în Bulgaria şi Romania, reglementarea achizitionarii de terenuri agricole de către străinii din UE este aproape similară 
În prezent, România, care este a cincea ţară ca suprafaţă agricolă de pe continent, este pe primul loc în Europa la teren arabil deţinut de străini. Preţurile terenurilor agricole din România sunt printre cele mai scăzute din Europa. Situaţia din România este una simptomatică, fenomenul fiind deja denumit Land-Grabbing, întâlnit mai ales în Asia şi Africa. Conform unui raport dat publicităţii la sfârşitul lunii aprilie 2013 de Alianţa “Hands off  the Land” şi asociaţia europeană a micilor fermieri “Via Campesina”, 3% din marile concerne deţin peste 50% din totalul terenurile agricole din Europa.

Dintr-o serie de motive socio-economice, proprietarii din România preferă să închirieze terenurile decât să le vândă. Tocmai de aceea sunt întâmpinate greutăţi la cumpărarea terenurilor. O problemă este cea legată de fragmentarea terenurilor, astfel încât de cele mai multe ori nu se poate cumpăra o suprafaţă mare integral. Se întâmplă ca o suprafaţă de doar 10 ha să fie deţinută de 100 de proprietari.

În perioada 2007-2008 preţurile la terenurile agricole au crescut cu cca 60 euro/lună la hectar.


Deşi terenurile agricole nu pot fi vândute câtre cetăţenii străini, până la 1 ianuarie 2014, conform Tratatului de aderare cu Uniunea Europeană, acest lucru este totuşi posibil prin înfiinţarea unei societăţi comerciale în România. În anul 2008, 8% din suprafaţa agricolă utilă era deţinut de către străini iar în 2012 acest procent s-a ridicat la 12%. Dar se presupune că circa 90% din aceste suprafeţe au fost cumpărate pur speculativ şi nu pentru a fi exploatate.


Într-un clasament al cumpărătorilor de teren în România, pe primele locuri se află Italia, cu 24,29%, urmată de Germania cu 15,48% şi de ţările arabe cu 9,98%. De asemenea, Ungaria deţine 8,17% din cele peste 700.000 de hectare deținute de străini, Spania (6,22%), Austria (6,13%), Danemarca (4,52%), Grecia şi Olanda câte 2,4% şi Turcia 0,78%. În bani, străinii deţin în România teren agricol în valoare de cel puţin 1,5 mld. euro, potrivit calculelor Ziarului Financiar, ce au în vedere un preţ mediu de 2.000 de euro/hectar. Agenţia non-guvernamentală GRAIN care militează pentru drepturile micilor fermieri a lansat un raport cu numele principalelor companii străine implicate în achiziţiile de suprafeţe agricole din ţara noastră. Pe primul loc se află societatea italiană de asigurări "Assicurazzioni Generali" (4.650 hectare şi 350 hectare de viţă-de-vie), companiile daneze Ingleby şi FirstFarms (18.000 de hectare împreună), fondurile germane de investiţii Germanagrar (8.000 hectare) şi Agrarius (3.700 hectare), olandezii de la DN Agrar (au 2.000 de vaci şi 11.000 de hectare de teren), producătorul de biodiesel Prio Foods (25.000 ha), un grup de oameni de afaceri libanezi care controlează firmele Agro Chirnoghi, Maria Trading (25.000 de hectare) şi banca olandeză Rabobank sunt cei mai mari investitori în teren agricol din ţara noastră. 
Preţurile oferite de străini (de exemplu, cumpărătorii danezi) pentru terenuri, în perioada 2007-2012 au variat între 1500 şi 4000 de euro pe hectar, în funcţie de tipul de teren.


Actualmente preţurile la terenuri variază între 120 euro la ha şi 3 000 de euro dar se  poate ajunge şi la 30 000 de euro dacă este un teren „interesant”, fie se află în proximitatea unei autostrăzi, fie într-o zonă cu potenţial turistic, fie într-o zonă cu potenţial imobiliar.

Unii specialişti au atras atenţia că Romania nu are o legislaţie bine  conturată. În ceea ce priveşte vânzarea terenurilor agricole, mai sunt încă titluri de proprietate în litigiu, România fiind printre puţinele ţări UE care nu are cartografierea integrală a parcelelor agricole, neexistând un cadastru agricol. În  teritoriu, atât direcţiile agricole cât şi primăriile întreţin o stare neclară privind proprietatea suprafeţelor agricole şi a infrastructurii agricole.  
Fermierii români susţin că străinii care vin să facă agricultură în România ar trebui să arendeze terenurile și nu să le cumpere. Aceste masuri nu ar contrazice directivele europene din moment ce fiecare stat are mecanisme de protecție internă, cu atât mai mult după criza din 2007 când statele au înţeles că trebuie să-și asigure siguranța alimentară. Ei considerau că Ministerul Agriculturii trebuie să se implice activ. Fermierii români susțin că lipsa de inițiativă legislativă a ministerului este de neînțeles, în condiţiile în care toate statele europene fac eforturi pentru a-și proteja terenurile agricole în perspectiva preconizatei crize alimentare globale. 
În lipsa unei agenții de reglementare a vânzării terenurilor și a unui cadru legislativ adecvat, singura șansă rămâne ca terenurile să fie cumpărate de români, însă aceştia sunt decapitalizați și nu sunt sprijiniţi în niciun fel de stat, spre deosebire de fermierii străini care sunt încurajați de statele lor să cumpere terenuri în afara țării de origine, acordându-li-se credite cu dobândă subvenționată sau chiar fonduri nerambursabile. La bănci, împrumuturile pentru cumpărarea terenurilor agricole de către români au o dobândă de 10%, iar un austriac una de 3%. Micii agricultori s-au unit în mai multe asociaţii, printre care cea numită EcoRuralis care acuză faptul că în România importul produselor alimentare se ridică la aproape 70%, într-o ţară care a fost considerată grânarul Europei. 


Pe data de 16 Octombrie 2012, ministrul agriculturii, Daniel Constantin, a declarat că, odată cu noua reformă a Politicii Agricole Comune(PAC), România va fi nevoită să accepte ca și perosanele străine să poată cumpăra terenuri arabile. Din 2014, piaţa terenurilor agricole se va liberaliza, conform Tratatului de aderare la Uniunea Europeană pe care îl avem semnat şi pe care nu putem face modificări, pentru ca asta ar însemna ratificarea eventualelor amendamente de toate cele 26 de state membre şi nu avem garanţia că se poate face acest lucru. Pe de altă parte, Constantin a ținut să precizeze că România are nevoie de investiții în agricultură, inclusiv din partea investitorilor străini, subliniind ca trebuie să creăm un mediu propice, pentru ca investitorii să vină în România, cu condiţia ca taxele şi impozitele să fie plătite în ţară, iar profitul să nu fie externalizat. Acesta a adăugat că, totuși, vor trebui gândite niște măsuri asiguratorii, în perspectiva liberalizării acestor tranzacții. Ministrul a reamintit ca unele state membre au impus o limită de suprafaţă pentru străini, iar altele au condiţionat acest lucru de existenţa experienţei potențialilor cumpărători în domeniul agricol, de exemplu, la trei sau la cinci ani. El a declarat ca după acest model, Romania va lua anumite măsuri pentru a asigura competitivitate fermierilor români, în raport cu ceilalţi agricultori de pe piaţa UE care, cu siguranță, vor veni cu un capital mult mai mare pe piaţa românească.

Ministrul agriculturii Daniel Constantin a mai explicat că vrea să vină cu o serie de facilităţi pentru fermieri, purtându-se în acest sens discuţii cu băncile, să se pună gaj terenul agricol pe care îl va cumpăra fermierul, cum era înainte creditul imobiliar. Gajarea cu terenul agricol ar fi o măsură foarte benefică pentru agricultorii români, a spus Daniel Constantin
În perspectiva liberalizării pieţei funciare, Ministerul agriculturii va pregăti o agenţie, cel mai probabil aceasta va fi Agenţia Domeniilor Statului(ADS) care va da un aviz pentru persoanele fizice străine care vor să cumpere teren în România, după modelul altor state membre UE. 
3.2 Evoluţia legislaţiei din România cu privire la circulaţia juridică terenurilor
	Legea 15/1990 privind societăţile comerciale


	Transformarea fermelor de stat în societăţi comerciale
	

	Legea 18/1991 – Legea funciară


	Desfiinţarea cooperativelor agricole şi restituirea terenurilor către foştii proprietari
	Restituirea terenurilor in limita a maxim 10 ha de persoană.

O familie nu poate să deţină mai mult de 100 ha.

În cazul fermelor de stat, proprietarii sau moştenitorii terenurilor devin automat acţionari în conformitate cu Legea 15/1990.

	Legea 16/1994 – Legea arendării


	
	Durata minimă a unui contract de arendarea este de minim 5 ani.

Chiria poate fi plătită fie în produse fie în bani.

	Legea 6/1996


	Introducerea de reglementări cu privire la cadastru şi publicitatea imobiliară.
	În cazul vânzării cadastrul şi înregistrarea în cartea funciară sunt obligatorii.

	Legea 169/1996


	Modificarea Legii 18/1991 în ceea ce priveşte pragurile de suprafeţe
	Restituirea terenurilor se pot face în limita a de 50 ha/familie.

O familie poate să deţină până la 200 de ha.

	Legea 54/1998 privind circulaţia terenurilor


	Deschiderea pieţei financiare
	Cumpărarea-vânzarea sunt permise în limita a 200 de ha/ familie.

	Legea 65/1998 pentru modificarea legii arendării


	
	Elimină obligaţia de a se încheia contractul de arendă pe o perioadă de 5 ani.

Se introduce obligaţia de a avea o calificare în domeniul agriculturii.



	Legea nr.1/2000 

(Legea Lupu)


	Modificări cu privire la restituirea terenurilor
	Plafonul de restituire se modifică de la 50 ha/familie la 50 ha/persoană.

De asemenea, dă posibilitatea persoanelor care deţineau terenuri ce aparţinea de fostele ferme de stat să le recupereze în natură.

	Legea 247/2005


	Reforma proprietăţii: fluidifică piaţa, permite regruparea terenurilor
	Elimină plafonul maximal de 200 de ha

Elimină dreptul de preempţiune prevăzut în Legea arendării

Deschide posibilitatea cumpărării de terenuri de către persoane fizice şi societăţi străine.

Elimină obligaţia cadastrului: nu mai este obligatoriu câtă vreme vânzarea are ca obiectiv regruparea parcelelor şi pentru beneficiarii programului „Renta Viageră”

	Legea 71/2011

Noul Cod Civil


	Abrogarea legii arendării
	Prevederile cu privire la arendare sunt introduse în Codul civil. (Începând cu 1 ianuarie 2012 este reintrodus dreptul de preempţiune).


Circulaţia juridică a terenurilor este reglementată în prezent în Titlul VII privind Cartea funciară din Noul Cod Civil.

De asemenea în art.27 din Noul Cod Civil este prevăzut că: „Cetăţenii străini şi apatrizii sunt asimilaţi, în condiţiile legii, cu cetăţenii români, în ceea ce priveşte drepturile şi libertăţile lor civile”.
Conform Art. 4 din Legea 312/2005 privind dobândirea dreptului de proprietate privată asupra terenurilor de către cetăţenii străini şi apatrizi, precum şi de către persoanele juridice străine: “Cetăţeanul unui stat membru, nerezident în România, apatridul nerezident în România cu domiciliul într-un stat membru, precum şi persoana juridică nerezidentă, constituită în conformitate cu legislaţia unui stat membru, pot dobândi dreptul de proprietate asupra terenurilor pentru reşedinţe secundare, respectiv sedii secundare, la împlinirea unui termen de 5 ani de la data aderării României la Uniunea Europeana (1 ianuarie 2007). Ca o consecinţă, cetăţenii Uniunii Europene vor putea dobândi teren pe teritoriul României începând cu anul 2012”.

3.3 Procedurile utilizate în achiziţia de terenuri agricole în ţara noastra :
Procedura in Instanţa de judecată;
Procedura notarială;
Procedura medierii.

Procedura în instanţa de judecată:

Pentru început, trebuie menţionat faptul ca nu toate instanţele de judecată din tara admit această procedură, drept pentru care, este nevoie de mare atenţie atunci când se urmăreşte utilizarea acestei proceduri.

Cei care folosesc această procedură, întocmesc un antecontract de vânzare - cumpărare între vânzător şi cumpărător sau un împuternicit al acestuia, în care se identifică suprafaţa,  poziţia acesteia, data, pretul, etc...

Acest antecontract este antedatat datei în care se dau banii vânzătorului, deoarece, între data semnării şi data introducerii acţiunii în instanţă trebuie să treacă o perioadă de timp, recomandabil de cel putin o luna. Pentru a se eluda dreptul de preemţiune al arendaşului la cumpărarea respectivului teren în cazul în care acesta este arendat, precum şi pentru a se evita cerinţa ca acel teren să aibe cartea funciară efectuată, se va antedata antecontractul de vanzare - cumparare inaintea intrarii in viguare a Noului cod civil (01.10.2011).
Se simuleaza un litigiu, prin care vânzătorul trebuia ca în termenul din antecontract să se prezinte la notariat în vederea perfectării actelor de vânzare - cumpărare, şi, desi (teoretic) a fost invitat de mai multe ori de catre cumpărător în prezenţa martorului/martorilor din antecontract la notariat pentru a le perfecta, acesta a refuzat, invocand diferite motive (cele mai uzitate sunt faptul ca vânzătorul şi-a primit banii şi a predat actele şi terenul iar cumpărătorul işi poate face actele şi singur, ori că vânzătorul este mult prea inaintat în vârstă sau netransportabil şi este convins că cumpărătorul îşi poate face actele şi singur).
Preţul către vânzător se plăteşte integral în ziua încheierii antecontractului de vânzare - cumparare. Trebuie însă retinut că, pentru a nu plati taxe judiciare de timbru enorme catre stat, se uziteaza des în antecontract o suma mult mai mică decât cea care se da efectiv pe teren, suma mai mica decat cea din Ghidul privind valorile orientative ale proprietatilor imobiliare. 

Odată cu antecontractul, vânzătorul mai semnează şi o întâmpinare prin care recunoaşte ce a semnat, a primit banii, a predat terenul şi actele în ziua semnării antecontractului şi că este de acord cu acţiunea introdusă în instanţă, întâmpinare pe care o trimite cumpărătorul sau agentul imobiliar  din partea lui în momentul în care va avea numărul dosarului şi termenul în instanţă.

A doua zi se depune dosarul în instanţă şi în cel mult 21 de zile lucratoare vom avea sentinţa definitivă.

Instanţa de judecată pronunţă o hotărâre care ţine loc de act autentic de vânzare – cumpărare, prin care se constată transmiterea dreptului de proprietate al imobilului din patrimoniul vânzătorului în cel al cumpărătorului.
Referitor la cazurile în care vânzătorul a decedat înainte de a se pronunţa hotărârea,  de principiu, se îndreaptă impotriva moştenitorilor legali cu cerere precizatoare la care se adauga anexa 24. O altă variantă acceptată doar de catre unele instanţe judecătoreşti este aceea de a întocmi un antecontract de vânzare - cumpărare direct cu moştenitorii defunctului care este proprietarul terenului şi introducerea în instanţă a acţiunii împotriva acestora, iar, pe lângă actele de proprietate si de stare civilă anexate cererii de chemare în judecată se mai ataşează şi anexa 24 de biroul de stare civila precum şi certificatul de deces al defunctului.
Dacă, totusi, se doreşte dezbaterea succesiunii, se poate promova o acţiune de dezbatere a succesiunii şi/sau partaj succesoral urmând a se uzita de dispozitiile Art. 271 din Codul de procedură civilă prin care "Părţile se pot înfăţişa oricând în cursul judecăţii, chiar fără să fi fost citate, pentru a cere să se dea hotărâre care să consfinţească învoiala lor. Dacă părţile se înfătisează la ziua stabilită pentru judecată, cererea pentru darea hotărârii va putea fi primită, chiar de un singur judecător, urmând ca hotărârea să fie dată de instanţă în şedintă. Dacă ele se înfăţişează într-o altă zi, instanţa va da hotărârea în Camera de consiliu". Aşadar, se poate promova acţiunea de deschidere a succesiunii şi de partajare a averii rămase de pe urma defunctului/defuncţilor, urmând ca imediat dupa aceea, la câteva zile, chiar şi fără a fi fost citate să ne folosim de dispozitiile art. 271, Codul de procedură civilă şi să "punem în braţele părţilor" tranzacţia cu care acestea se vor prezenta în Instanţă şi vor cere consfinţirea întelegerii lor, hotărâre ce va fi dată în Camera de consiliu de un complet constituit în acel moment.
În toate cazurile de mai sus, dupa ce s-a obtinut hotărârea care să ţină loc de act de vânzare - cumpărare autentic, se asteaptă cele 15 zile - termen de recurs - şi se pune menţiunea "definitivă şi irevocabilă" pe aceasta sau, se face renunţarea în scris de către ambele părţi a dreptului de a mai face recurs şi se poate obtine acea mentiune mult mai repede.
Această procedură, uzitată din ce în ce mai des de către avocaţii şi juriştii noştri, are urmatoarele dezavantaje:
- Antecontractul se antedatează zilei în care a fost semnat şi a zilei de intrare în viguare a Noului Cod Civil, respectiv 01.10.2011. Aceasta presupune încălcarea dreptului de preempţiune al arendasului la cumpărarea terenului respectiv. Dacă arendasul va putea dovedi eludarea dreptului său, hotărârea va fi lovită de nulitate absolută;
- Antecontractul are un preţ mult mai mic decât cel plătit în realitate. Acesta este un dezavantaj datorită faptului că în eventualitatea unui litigiu real cu vânzătorul sau cu moştenitorii acestuia, aceştia nu vor putea  fi tinuti decât pentru suma din antecontract şi nu pentru întreaga sumă ce a reprezentat preţul terenului în cauză. Ar mai fi de menţionat şi aspectul penal al acestui preţ nereal, fiind vorba de cel puţin o infractiune imputabila - evaziune fiscala.
- Antecontractul se semnează de către părţi, de regula, în prezenţa unuia sau a doi martori care se presupune a fi de faţă, însă, de cele mai multe ori, datorită lipsei de timp şi a altor motive, în contractele de achiziţii de terenuri agricole mari, se "angajează" martori "de profesie" care semnează antecontractele pe banda rulantă fără să fi fost de faţă la încheierea şi semnarea acestora, fiind, totodata, dispuşi să şi jure în fata judecătorului că au fost de faţă şi au văzut cum s-au numărat toţi banii şi s-au predat actele şi terenul. 
Procedura prezintă avantajul că la sfârşitul întregii proceduri, cumpărătorul va avea o hotărâre ce va ţine loc de act de vânzare - cumpărare autentic fără să fi fost nevoit să întocmească documentaţia cadastrală. Pe de alta parte, procedura aceasta este sensibil mai ieftină decat procedura notarială.
2. Procedura notarială.
Este cea mai legală procedură de încheiere a actelor prin care se transmit drepturi reale.
Totuşi, intrarea în viguare a Noului Cod Civil a dat peste cap şi procedurile notariale cu care eram învăţaţi. Drept urmare, la notar nu se mai poate face vânzarea unui teren agricol extravilan doar cu certificatul de sarcini obţinut de la Oficiul de cadastru si publicitate imobiliara, vanzare - cumparare facuta pana la sfarsitul anului 2011 "in baza comasării" ori dacă vânzătorul avea vârsta de peste 72 de ani şi obţinuse dreptul de proprietate direct, în baza uneia din legile fondului funciar. Aceste variante au căzut odată cu intrarea acestui nou cod civil îin vigoare, rămânând doar varianta de cumpărare a unui teren dacă acesta are carte funciară întocmită, intabulare, este liber de sarcini si există la dosar negaţia din partea arendaşului care nu doreşte să cumere acel teren la preţul cerut de vânzător ori adeverinţă de la biroul registrului agricol cum că acel teren nu este arendat. 

Punându-se atătea condiţii pentru vânzarea de mai sus, unii investitori agrează  ideea de a face o procură specială la notariat prin care proprietarul împuterniceşte o persoană (de regulă a investitorului) să  vândă terenul respectiv pentru el, să negocieze preţul şi să îl încaseze pentru el, să ceară orice acte ar fi necesare pentru vânzare de la autorităti, etc., în ideea că le oferă timp în care să găsească o poartă  în lege ori vor face în celele din urmă documentaţia cadastrală şi vor reuşi perfectarea actelor la notariat. Dar, poate fi cel puţin un dezavantaj şi anume, situaţia în care proprietarul moare şi procura încetează de drept, procura dupa dispozitiile noului cod are obligatoriu un termen în care s-ar putea ca cumpărătorul să nu se încadreze cu toate actele ori, după ce se întocmeşte documentaţia cadastrală, proprietarul să revoce procura sau să ameninţe cu revocarea acesteia cu intenţia de a mai primi o diferentă de bani. 
Se mai uzitează în practică procura specială de vânzare transmisibilă, fără preţ, caz în care, proprietarul nu va putea fi ţinut de vreo sumă de bani (desi acesta şi-a primit toata suma cerută pe terenul în cauză), ori, se foloseşte procura specială de vânzare netransmisibilă, cu pret, caz în care, acea procură nu se mai poate transmite catre nimeni iar procuratorul este ţinut să facă toate demersurile necesare întocmirii actelor finale de vânzare - cumparare la notariat. 
Şi într-un caz şi în celălalt, aceste două forme de procuri pot fi folosite în instanţa de judecată dupa procedura de mai sus.
3. Procedura medierii :
Potrivit  Legii nr.192/2006 privind medierea şi organizarea profesiei de mediator modificată şi completată prin Legea nr.370/2009, prin OG nr. 13/2010 şi prin Legea nr. 202/2010, s-a mai creat o altă posibilitate de transferare a dreptului de proprietate. Juristii văd procedura medierii ca o oportunitate ce trebuie urmata de fiecare dată când se iveşte ocazia. Potrivit acesteia, se poate întocmi antecontractul de vânzare – cumpărare la fel ca pentru procedura în instanţa de judecată. După aceea, părţile (vânzătorul şi cumpărătorul) merg la biroul de mediere, unde întocmesc un acord de mediere prin care părţile cad de acord asupra litigiului simulat, după care, ambele părţi merg cu acordul de mediere semnat la instanţa de judecată cerând încuviinţarea instanţei de judecată potrivit art. 59 din legea mai sus menţionată.
Se mai poate folosi această procedură a medierii şi fără redactarea unui antecontract de vâzare - cumpărare şi doar se simulează ca s-a facut acea tranzacţie fără a se şi încheia ceva scris, părţile mergând la un birou de mediere şi semnând un acord de mediere ce va urma calea dispozitiilor art. 59 de mai sus.
Potrivit art. 63 din aceeaşi lege, în cazul în care conflictul a fost soluţionat pe calea medierii, instanţa va pronunţa, la cererea părţilor, o hotărâre, potrivit dispoziţiilor art. 271 din Codul de procedură civilă. Hotărârea se dă în Camera de consiliu. 
Avantajul acestei proceduri este că se scuteste foarte mult din timpul alocat pronunţării hotărârii care să ţină loc de act de vânzare – cumpărare autentic pe calea procedurii prin instanţa de judecată enunţată mai sus, se obtin acte de proprietate tot fără necesitatea îndeplinirii cerinţei de a exista documentaţie cadastrală la fel ca în procedura prin instanţa de judecată. Referitor la costuri, acestea sunt puţin mai mari decât prin promovarea acţiunii în constatare în instanţa de judecată deoarece presupune achitarea taxei de timbru şi a onorariului mediatorului. Din păcate, este unul din puţinele cazuri în care taxa de timbru nu se restituie dacă conflictul încetează pe calea medierii.

